KIRJALLINEN KYSYMYS E-1930/01 esittäjä(t): Proinsias De Rossa (PSE) komissiolle. Freelance-tulkkien syrjintä.



Virallinen lehti nro 115 E , 16/05/2002 s. 0020 - 0020



KIRJALLINEN KYSYMYS E-1930/01 esittäjä(t): Proinsias De Rossa (PSE) komissiolle (29. kesäkuuta 2001) Aihe: Freelance-tulkkien syrjintä Freelance-tulkit ovat työnsä luonteen vuoksi tilapäistyövoimaa, joka kutsutaan palvelukseen päivittäisen tarpeen perusteella. Heillä ei ole irtisanomissuojaa eikä eläketurvaa. Näiden ja muiden olennaisten erojen takia henkilöstösääntöihin piti tehdä joukko muutoksia, jotta sääntöjä voidaan soveltaa freelancereihin. Ikärajaa ei poistettu, vaan sitä noudatetaan yhä, mistä aiheutuu syrjintää freelance-tulkkeja kohtaan ja vakavia haittoja toimielinten tulkkauspalveluille. Katsooko komissio, että sen pitää noudattaa omia periaatteitaan? (Neuvoston direktiiviehdotus yhtäläistä kohtelua työssä ja ammatissa koskevista yleisistä puitteista 500PC0652 ja perusoikeuskirjan 13 artikla). Eikö komissio katso, että jättämällä itse palkkaamansa henkilöt pelkästään iän perusteella säännösten ulkopuolelle, se ei noudata sitoumustaan kaiken työhön liittyvän syrjinnän poistamiseksi EU:sta? Mihin toimenpiteisiin komissio aikoo ryhtyä korjatakseen tämän syrjivän menettelyn? Neil Kinnockin komission puolesta antama vastaus (10. lokakuuta 2001) Arvoisa parlamentin jäsen viittaa ehtoihin, joita sovelletaan freelance-tulkkeihin, jotka komissio ottaa palvelukseen ylimääräisten konferenssitulkkien (ACI) statuksella. Tällaisten ammattihenkilöiden osuus konferenssitulkkauksen hoitamiseen käytettävistä henkilöistä on tällä hetkellä noin 50 prosenttia. Tunnustetun elimen Kansainvälisen konferenssitulkkien liiton (AIIC) edustajien allekirjoittamassa ja kaikkien Euroopan unionin toimielinten kokonaisuudessaan kaikkiin tulkkeihin soveltamassa sopimuksessa on erityiset säännökset tällaisten toimihenkilöiden työoloista ja palkkauksesta, toimielinten sisäiseen koulutukseen osallistuminen mukaan luettuna. Komissio osallistuu myös jokaisen tulkin itselleen valitseman eläke- ja sairausvakuutusrahaston jäsenyydestä aiheutuviin kuluihin noin 100 eurolla ja 4 eurolla kutakin työpäivää kohden. Kysyjä viittaa asiassa merkitykselliseen yhteisön lainsäädäntöön, nimittäin yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annettuun neuvoston direktiiviin 2000/78/EY(1), jossa korostetaan syrjimättömyyden periaatetta, iän perusteella harjoitettava syrjintä mukaan luettuna. Direktiivissä säädetään nimenomaan, että se ei vaikuta eläkeikää koskeviin kansallisiin säännöksiin. Komission henkilöstön osalta pakollisesta eläkeiästä säädetään henkilöstösäännöissä, ja jäsenvaltioiden julkisissa virastoissa on olemassa vastaavia säännöksiä. Näin ollen yhteisön lainsäädäntöä ei ole rikottu. Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen vahvistamisesta annetun asetuksen (EY, Euratom, EHTY) N:o 259/68 muuttamisesta 20. maaliskuuta 2000 annetun neuvoston asetuksen (EY, EHTY, Euratom) N:o 628/2000(2) käyttöönoton myötä samoja palvelukseenotto- ja palkkausehtoja sovelletaan komission palvelukseen otettuihin konferenssitulkkeihin sekä parlamentin ylimääräisiksi toimihenkilöiksi palkattuihin tulkkeihin. Näin ollen Euroopan yhteisöjen muuhun henkilöstöön sovellettavien palvelussuhteen ehtojen osasto III:a sovelletaan kyseisiin ylimääräisiin tulkkeihin, ja edellä mainitun osaston 74 artiklassa säädetään, että ylimääräisten toimihenkilöiden laillinen eläkeikä on 65 vuotta. Näin ollen lainsäädäntöön perustuva velvoite estää komissiota luopumasta kyseisestä käytännöstä. (1) EYVL L 303, 2.12.2000. (2) EYVL L 76, 25.3.2000.